Sri Lanka verrinneweer futlose ProteasDie Proteas se kolwers het harde bene teen Sri Lanka gekou. Foto: Cricinfo. Waar ’n Kusal Perera-blitskrieg die eerste toets in Sri Lanka se guns geswaai het, was die besoekers gewoon beter as ’n futlose Proteaspan op St. George’s Park. Die eilandmanne het die septer oor die laaste twee dae geswaai om Faf du Plessis en sy span oortuigend met agt paaltjies te klop. ’n Onoorwonne vennootskap van 163 lopies om die derde paaltjie tussen Oshada Fernando (75) en Kusal Mendis (84) het enige hoop wat Suid-Afrika gehad het om met ’n geïnspireerde boulvertoning die toets te red, ’n finale en gevoelige nekslag toegedien. Veral Keshav Maharaj het deurgeloop. Die draaier se ses boulbeurte het 45 lopies gekos. En wanneer ’n span net ’n rapsie meer as 190 vir ’n oorwinning moet kry, is dit hopeloos te duur. Vroeër het die Proteas se kolforde weer eens op ’n skouspelagtige wyse verkrummel. Net drie kolwers – Aiden Markram (18), Hashim Amla (32) en Faf du Plessis (50*) – het dubbelsyfers bereik. Suranga Lakmal (4/39) en Dhananjaya de Silva (3/36) was die hoofverwoesters. Om hul 128 tweedebeurtlopies in perspektief te stel: Die Fernando/Mendis-vennootskap was 35 lopies méér as wat die ganse SA-kolfbeurt kon bymekaarskraap. Neem Quinton de Kock se 86 lopies in die eerste beurt weg, en die Proteas sou kwalik ’n voorsprong geniet het. Ja, dit is Wêreldbeker-jaar en vyfdagkrieket is dalk vanjaar nie só belangrik nie, maar goeiste: Dit bly die suiwerste vorm van die spel en die toetsspan was vir die afgelope paar seisoene die Proteas se trots.